Internet Hulpbronne: DinkJeug Familie Toep |
algoagemeenskapskerk / 06/01/2022
Tradisionele 'boekevat' en kategeseklas, soos dit altyd gedoen is, werk lankal nie meer vir die meeste huishoudings of gemeentes nie. Die goeie nuus is, danksy 'n paar innoverende leraars en hul spanne, het digitale hulpmiddels in die vorm van interaktiewe platforms asook toeps (apps in Engels) verlede jaar die lig gesien wat dit vir gesinne én kategete makliker maak om oor die Bybel en geloofsake met kinders en jongmense te praat.
"Die storie van hierdie nuwe app is 'n awesome storie om te vertel," sê ds Anriëtte de Ridder, PSD van die Taakspan Jeug- en Familiebediening van die Wes-Kaapland Sinode. Sy verduidelik die droom van 'n toep om gesinne by te staan in huisgodsdiens / huisgeloof bestaan al 'n geruime tyd by die taakspan. Toe die Covid-pandemie se eerste grendeltyd aanbreek en die kerke moes toemaak en almal by die huis moes bly, het die taakspan besef dit is die perfekte tyd om so 'n toep op die been te bring om families deur hierdie tyd te help om self as gesin huisgeloof te doen.
Hoe werk dit? 'n Mens laai die toep gratis by Google Play of Apple iStore op jou foon af. Elke dag is daar 'n vars oordenking om na te luister met 'n halt (pause) knoppie wanneer julle as familie verder oor die teks of vrae wil gesels of saam wil bid. Dit neem 'n familie ongeveer 10-15 minute om dit te doen en dit kan soggens of saans of selfs in die motor na geluister word. Die toep het ook agtergrondinligting en skakels in oor die tema/teks vir dié wat meer wil weet. Kontak vir Maryke by jeug@kaapkerk.co.za met navrae.
Volg die skakel hieronder vir meer inligting:
https://kerkbode.christians.co.za/2021/12/08/toeps-bring-digitale-vernuwing-na-boekevat-en-kategese/